b'\n_START_ARTICLE_\nEuropski dan sje\xc4\x87anja na \xc5\xbertve svih totalitarnih i autoritarnih re\xc5\xbeima\n_START_PARAGRAPH_\nEuropski dan sje\xc4\x87anja na \xc5\xbertve svih totalitarnih i autoritarnih re\xc5\xbeima obilje\xc5\xbeava se 23. kolovoza kao spomendan u Republici Hrvatskoj i europski je dan sje\xc4\x87anja na \xc5\xbertve totalitarnih diktatura u Europi u 20. stolje\xc4\x87u.\n_START_SECTION_\nPovijest\n_START_PARAGRAPH_\nSpomendan potje\xc4\x8de od Pra\xc5\xa1ke deklaracije o zlo\xc4\x8dinima komunizma (3. lipnja 2008.), koju je izme\xc4\x91u ostalih predlo\xc5\xbeio i potpisao Vaclav Havel i brojni \xc4\x8dlanovi Europskog parlamenta. Podsje\xc4\x87a na pakt Hitlera i Staljina._NEWLINE_Dana 23. kolovoza 1939. godine potpisan je njema\xc4\x8dko-sovjetski pakt o nenapadanju, poznat kao Sporazum Molotov-Ribbentrop, kojim je postignut javni sporazum o nenapadanju i tajni sporazum o podjeli interesnih sfera u Isto\xc4\x8dnoj Europi. U slobodnom svijetu na taj dan organizirali su se prosvjedi pod nazivom Dan crne vrpce s ciljem upoznavanja svijeta o prikrivanju zlo\xc4\x8dina._NEWLINE_Dana 23. rujna 2008. potpisana je izjava potpore od 409 \xc4\x8dlanova Europskog parlamenta za uspostavu dana sje\xc4\x87anja . Potvr\xc4\x91en je to\xc4\x8dkom 15. Rezolucije Europskog parlamenta o europskoj savjesti i totalitarizmu od  2. travnja 2008. odlukom o progla\xc5\xa1enju dana sje\xc4\x87anja na \xc5\xbertve staljinizma i nacionalsocijalizma sa 533 glasova (44 protiv i 33 suzdr\xc5\xbeanih)._NEWLINE_U zavr\xc5\xa1nom dijelu Rezolucije pozvani su parlamenti i vlade svih dr\xc5\xbeava \xc4\x8dlanica EU, dr\xc5\xbeava kandidatkinja za EU kao i zemalja povezanih s Europskom unijom, na usvajanje i provedbu te Rezolucije._NEWLINE_Parlamentarna skup\xc5\xa1tina Vije\xc4\x87a Europe odlu\xc4\x8dno osu\xc4\x91uje te\xc5\xa1ka kr\xc5\xa1enja ljudskih prava koja su po\xc4\x8dinili totalitarni komunisti\xc4\x8dki re\xc5\xbeimi te izra\xc5\xbeava suosje\xc4\x87anje, razumijevanje i priznanje za \xc5\xbertve tih zlo\xc4\x8dina. Skup\xc5\xa1tina vjeruje da \xc5\xbertve zlo\xc4\x8dina totalitarnih komunisti\xc4\x8dkih re\xc5\xbeima koje su jo\xc5\xa1 \xc5\xbeive, ili njihove obitelji, zaslu\xc5\xbeuju su\xc4\x87ut, razumijevanje i priznavanje njihovih patnji i time Skup\xc5\xa1tina poziva sve komunisti\xc4\x8dke i post-komunisti\xc4\x8dke stranke u svojim dr\xc5\xbeavama \xc4\x8dlanicama, koje to jo\xc5\xa1 nisu u\xc4\x8dinile, da ponovno ocijene povijest komunizma i svoju vlastitu pro\xc5\xa1lost, da se jasno distanciraju od zlo\xc4\x8dina totalitarnih komunisti\xc4\x8dkih re\xc5\xbeima te da ih potpuno jasno osude.\n_START_SECTION_\nHrvatska\n_START_PARAGRAPH_\nObilje\xc5\xbeavanjem Europskog dana sje\xc4\x87anja na \xc5\xbertve svih totalitarnih i autoritarnih re\xc5\xbeima, Hrvatska se pridru\xc5\xbeila ve\xc4\x87ini zemalja \xc4\x8dlanica EU u kojima se, na preporuku Europskog parlamenta, poti\xc4\x8de na promi\xc5\xa1ljanje osjetljivih i kompleksnih pitanja zajedni\xc4\x8dke povijesti i njezina o\xc4\x8duvanja kako bi sljede\xc4\x87e generacije mogle iz nje u\xc4\x8diti i graditi su\xc5\xbeivot na temeljima demokracije i uva\xc5\xbeavanja temeljnih prava._NEWLINE_Hrvatski sabor je 30. lipnja 2006. godine donio Deklaraciju o osudi zlo\xc4\x8dina po\xc4\x8dinjenih tijekom totalitarnog komunisti\xc4\x8dkog poretka u Hrvatskoj 1945.-1990. (NN, 76/2006) u kojoj je navedeno da su totalitarni komunisti\xc4\x8dki re\xc5\xbeimi bili, bez iznimke, ozna\xc4\x8deni masovnim povredama ljudskih prava._NEWLINE_Europski je parlament u svojoj preporuci naglasio da svaka zemlja prilagodi vrijeme i na\xc4\x8din obilje\xc5\xbeavanja sje\xc4\x87anja na \xc5\xbertve totalitarnih re\xc5\xbeima vlastitoj povijesti i tradiciji. Hrvatska se tako pridru\xc5\xbeila Estoniji, Latviji, Litvi, Sloveniji i \xc5\xa0vedskoj obilje\xc5\xbeavanjem 23. kolovoza, Europskog dana sje\xc4\x87anja na \xc5\xbertve totalitarnih i autoritarnih re\xc5\xbeima, dok osamnaest drugih \xc4\x8dlanica obilje\xc5\xbeava 27. sije\xc4\x8dnja, Me\xc4\x91unarodni dan sje\xc4\x87anja na \xc5\xbertve holokausta.'